khistorydata/jeongjo-sjw-relations huggingface dataset:
정조 9년
乙巳八月二十一日卯時。上御儀宸門。軍士房承旨入侍時。右副承旨李祖承。假注書李德鉉。記事官金鳳顯尹行任。以次進伏訖。上命右承旨右副承旨入侍。賤臣承命出。與趙鼎鎭柳焵。偕入進伏訖。上命書傳敎曰。資雖二品。職是承宣。而出牌無去來。是何異於懸牌乎。爲之昭晣。多費辭敎。而冒昧不知變動。道理也。分義也。可謂掃地。行右承旨李秉模罷職。仍命書榻敎曰。承旨前望單子入之。待下批牌招察任。上命閣臣及弘文提學大司成入侍。賤臣承命出。與大提學吳載純。檢校直閣鄭東浚。弘文提學徐有隣。大司成申大升。偕入進伏訖。上命泮製居首鄭遂龜等四人入侍。遂龜等承命進伏奏姓名。上出給各其試券。使之讀奏訖。命賦新鳳芝。又命召入賦表三下以下儒生一百七十八人。令戶曹郞廳。分給賞紙訖。命書傳敎曰。今番試取。卽日次儒生講代行也。進士鄭遂龜。初旣居首。比較又居首。令政院。依日次講居首例。以直赴會試。捧傳旨。其餘儒生。依應製例施賞。又命書二所草記批答訖。命退。諸臣以次退出。
정조 9년
乙巳八月二十一日申時。上御誠正閣。同副承旨與來待將臣入侍時。同副承旨金夢華。假注書李德鉉。記注官承膺祚。記事官金鳳顯。訓鍊大將具善復。禁衛大將徐有大。以次進伏訖。上命將臣進前曰。奉審則果何如。善復曰。看審左右則白虎邊道路。今則皆作畓。而爲園所屬矣。今若塞路於其處。則所入似不過數千金。而雖以觀瞻言之。似甚好矣。且爲築提。以作重白虎。則雖有大水。亦似無慮矣。上命具聖元入侍。賤臣承命出。與聖元偕入進伏訖。上曰。汝與具聖玉爲幾寸乎。聖元曰。分於九代矣。上曰。塞路之處。若爲植木則。何如。而在園所。爲乾亥方乎。聖元曰。植木則誠好矣。而果爲乾亥方矣。上曰。此處工役。不必持難。將以二十四日始役矣。臨時。當召汝。其時入侍。可也。命退。諸臣以次退出。
정조 9년
乙巳八月二十一日酉時。上御重熙堂。坐直承旨入侍時。左副承旨徐龍輔。假注書李德鉉。記事官金鳳顯尹行任。以次進伏訖。上命書傳敎曰。謂有今日申飭。明日入門時。如有過加操切。致令觀光儒生。或有經還之擧。又或有被困之事。則當該試官。亦難免重勘。一依當初筵敎擧行事。嚴飭二所試官處。又命書傳敎曰。文臣製述。武臣試射居首人。依例捧傳旨。命退。承史以次退出。
정조 9년
行都承旨鄭宇淳坐。左承旨趙鼎鎭坐。右承旨李祖承坐直。左副承旨徐龍輔坐。右副承旨柳焵坐。同副承旨金夢華坐直。注書金孝建仕一員未差。假注書李德鉉仕直。事變假注書鄭冣行仕。
정조 9년
李祖承啓曰。御營廳將官來言。本廳軍兵。日次私習云矣。敢啓。傳曰。知道。
정조 9년
傳于鄭宇淳曰。左副承旨入侍。
정조 9년
傳于趙鼎鎭曰。監印郞廳入侍。
정조 9년
傳于趙鼎鎭曰。備局有司堂上稟事堂上入侍。
정조 9년
李祖承啓曰。備局有司堂上徐有隣趙時俊。稟事堂上趙㻐鄭昌聖李在簡。依下敎來待矣。傳曰。入侍。
정조 9년
傳于金夢華曰。京畿監司入侍。
정조 9년
金夢華。以兵曹言啓曰。敦化門東邊水門右邊舊鐵箭一隻。左邊鐵箭藏鎖環鐵折傷處。今已修改。把守軍兵。東營還入直之意。分付。何如。傳曰。允。
정조 9년
金夢華。以兵曹言啓曰。曜金門南水閣鐵箭藏鎖環鐵折傷處。今已修改。把守軍兵。卽爲解送之意。分付。何如。傳曰。允。
정조 9년
金夢華。以兵曹言啓曰。弘文館西邊水門右邊舊鐵箭二隻。今已修改之意。敢啓。傳曰。知道。
정조 9년
李祖承。以訓鍊都監言啓曰。曜金門南水閣鐵箭環鐵折傷處。今已修改。把守軍兵解送之意。敢啓。傳曰。知道。
정조 9년
金夢華。以御營廳言啓曰。本廳字內敦化門東邊水門鐵箭藏鎖環鐵折傷處。旣已修改。把守軍兵還入直所之意。敢啓。傳曰。知道。
정조 9년
刑曹啓目粘。信川郡殺獄罪人金貴才獄事段。傷痕俱是要害之處。致命又在辜限之內。則獄體至重。有難輕議。上裁。何如。判付啓。腎囊若非緊踢致斃。必因別症。況旀。莖物微撑。政合致疑。以此一款。另行按査。非爲自信臆料。只要獄案歸正是如乎。觀此査啓。至謂之近墨者黑。信爾則奉大之事。由病不由踢。然如使貴才初無犯手之死奉大之病。何從而爲祟。減死固倖耳。白放非可論信川郡殺獄罪人金貴才。各別嚴刑。限己身。減死定配爲良如敎。
정조 9년
乙巳八月二十二日辰時。上御誠正閣。備局有司堂上稟事堂上入侍時。行戶曹判書趙㻐。訓鍊大將具善復。漢城判尹鄭昌聖。行副司直徐有隣。刑曹判書李在簡。兵曹判書趙時俊。左承旨趙鼎鎭。假注書李德鉉。記注官金健修。記事官尹行任。以次進伏訖。上命進前曰。大臣一空。誠可悶。以近來世道人心。無大臣而何以爲之乎。左相之病。近漸向差云。何時可以造朝否。㻐曰。今則病幾盡愈。而造朝之期。未知的在何時矣。㻐曰。對馬島差倭。以告訃告慶。今當鱗次出來。取考各年前例。則所給禮單蔘。當爲一百五斤零。而就其中。分排磨鍊。則體蔘爲七十一斤零。尾蔘爲四十九斤零。有此數。然後可以措備。單蔘百五斤矣。事係緊急。他無拮据之道。固當依此數卜定。而民邑之弊。亦不可不念。故昨年別貿體蔘用餘。及未收合十八斤。尾蔘十四斤零。竝計補用。則實不足體蔘爲五十三斤。尾蔘爲三十五斤。而明年漂差。若不多數出來。則例貿蔘中。似不無十餘斤剩餘。此則未可預度。姑以體蔘三十八斤。尾蔘二十五斤。先爲卜定。而價本則以關西小米及別餉庫錢。依年例貿蔘價例。貿送之意。已爲就議於大臣矣。以此分付於關西道臣。使之趁速貿送。何如。上曰。依爲之。出擧條在簡曰。監試初試二所禁亂所。移送犯禁人十三名於臣曹。而初無着枷之事。故其中八人。中路見失。今方査實推捉。而此雖由於下屬不善押來之致。當初出付時疎忽之失。在所難免。當該禁亂官。事過後。令該府拿問處之。何如。上曰。依爲之。出擧條昌聖曰。西關刻手。還爲下送之意。日昨已爲草記。而頃年寶鑑訖役後。鄕刻。特命本道從厚施賞矣。今番則何以爲之乎。上曰。日前已於本廳草記。有下敎者。政院之尙不頒布。極爲駭然。當該承旨。從重推考。可也。出擧條時俊曰。捉虎五頭者。狀聞請賞。三四頭以下。自本道米布。依式題給後。緣由馳啓者。卽諸道通行之例。而獨於平安兵營。雖一頭虎捉得者。輒請該曹稟處。事涉煩瑣。此後則依他道例擧行之意。分付。何如。上曰。依爲之。出擧條上命訓將戶判進前曰。永祐園擧動時。若値經宿。則旣無隣陵。又無容接之家舍。卿等皆爲外處。誠爲可悶。作舍十餘間則似好。而卿等之意。何如。僉曰。誠如聖敎矣。善復曰。若不作舍。則誠難容接矣。上曰。然則趁時爲之似好矣。命退。諸臣以次退出。
정조 9년
乙巳八月二十二日酉時。上御重熙堂。右承旨與京畿監司入侍時。京畿監司徐有防。右承旨李祖承。假注書李德鉉。記注官金健修。記事官尹行任。以次進伏訖。上命進前。有防進前曰。辛丑年黔巖碑閣營建。常賑穀物會減事。伊時道臣。親承筵敎。而只緣日子之未及回旋。先以營中所儲。推移取用。因循至今。尙未還報。揆以事體。殊涉未安。令該廳。依例會減。俾卽充補營儲。而雖是奉承下敎之事。宜有一番提稟故敢此仰達矣。上曰。依爲之。出擧條以京畿各邑陵幸時分辦單子。命書傳敎曰。此後陵幸時。蛟龍旗標旗纛豎立筒除之。依京擧動例。只植抹木。所謂百官炊飯釜鼎馬糟等物。名存實無云。此則畿伯。更爲査實實數。後錄狀聞事。分付。黔巖碑閣。下馬所排設磨鍊。甚無意。亦爲除之事。分付。又命書傳敎曰。俄於畿伯入侍。分辦。一依抹下數除減之意。已有下敎。承旨及各殿問安支待。亦命除之。而丁字閣地排設。只親祭陵寢爲之。陸所入幕次後。玉轎假家。事甚無義。此後不爲除減。雖以駕轎言之。例置下馬所遮日下。假家亦屬衍文。此後陵所駕轎假家。初爲除減。以此傳敎。載之該寺該道膽錄事。一體分付。見今禾穀。姑未收穫。軍馬折草。問于隨駕營門。比前例量減。如是下敎之後。雖一事半事。如有違越之事。則該司官員當該地方官。當廉問。隨現重勘。不飭之道伯。難免其責。惕念擧行事下諭京畿監司。朝家雖如是處分。列邑小民。萬一不知不聞。有循例懲斂。循例擔當之弊。此等守令。烏可免重罪。令道伯。此傳敎一通。嚴飭守宰。知委民間。使小民得霑實惠事。一體下諭。又命書傳敎曰。出宮時植炬。至晝停爲之事。分付。各道驛馬。旣命除之。兵曹及司僕把來者。不過洪忠一道。馬匹。必多苟艱。轎馬只三雙待令。餘皆推移補把事。分付。又命書傳敎曰。今番陵幸。依辛丑例。政院春坊。各殿問安中使支待。一竝除之。陵所修理。略略爲之。監役官勿爲進去。以本陵官兼監役擧行。又命書傳敎曰。今番明陵幸行時。晝停所。勿爲磨鍊。入審黔巖碑閣後。待天明遲發。以除民弊。以此知悉。假家等事。切勿分辦事。分付。俄命畿伯往審形止。仍令訓局。圖來結陣處所。俱甚便好云。依筵敎擧行事。一體分付。命退。承史以次退出。
정조 9년
行都承旨鄭宇淳病。左承旨趙鼎鎭坐直。右承旨李祖承坐。左副承旨徐龍輔內閣直。右副承旨柳焵坐。同副承旨金夢華坐直。注書金孝建病一員未差。假注書洪義浩仕李德鉉仕直。事變假注書鄭冣行仕。
정조 9년
以黃海監司狀啓。鳳山民池守才等。濟活人命事。傳于李祖承曰。鳳山池守才等。濟活人命之功。極爲嘉尙。道伯亦已行査。則可知本事之的實。令該曹。今日內。考例論賞。以示朝家重人命之意。
정조 9년
以咸鏡監司啓本。罪人李得濟到配事。傳于金夢華曰。罪累自罪累。情理自情理。法典所在之事。何必靳持。依例收贖放送。不加一棍。又卽宥還。蓋以不治治之。令銓曹知悉。
정조 9년
事變假注書鄭冣行啓曰。臣敬奉聖敎。馳往傳諭于南部會賢坊部越邊契。議政府左議政洪樂性所住處。則以爲昨日備堂。來傳聖諭。天語鄭重。不勝感惶。一向言病。亦甚猥屑。敢以晦日次對進參之意。附奏矣。不意近侍。今又臨宣聖敎。辭旨勤摯。恩眷隆渥。諭之以欣企。勉之以愼攝。殆若慈父之顧復弱子。嘉愛撫念之至意。藹然洋溢於十行之間。雙擎九頓。不覺感涕之被面。狗馬賤疾。幸賴君靈。雖獲差可。眞元尙未蘇健。行步猶患艱澁。實無早夜奔走之望。而前後寵渥。逈越尋常。感鐫之極。不敢自有臣身。謹當伏候聖命。强策趨造仰覲耿光。以伸逖違戀結之忱云矣。敢啓。傳曰。知道。
정조 9년
趙鼎鎭。以弘文館言啓曰。副修撰金履鏞疏批已下。卽爲牌招察任。何如。傳曰。允。
정조 9년
趙鼎鎭。以弘文館言啓曰。新除授副應敎尹㬦。時在京畿安山地。校理權裕。時在洪忠道韓山地。副校理尹序東。時在全羅道任實地。經筵入番事緊。請竝斯速乘馹上來事下諭。傳曰。依啓。
정조 9년
趙鼎鎭。以奉常寺都提調提調言啓曰。今四月二十六日。同副承旨與兵曹堂上入侍時。前坡州牧使柳誼所啓。本牧坡平山。曾屬本牧。而近自奉常寺收稅。本牧無可據文跡。依前還屬本牧。以爲薪草之地。何如。上曰。依爲之事。命下矣。本寺柴場。舊在通津文殊山。二去甲戌築山城于文殊。而移定于坡州之坡平山。年年收稅需用者。其來已久。丁亥年間。坡州牧。新設防營時。故領議政徐志修筵稟。劃屬于本牧。己丑五月。故奉朝賀洪鳳漢。又筵稟。還屬本寺矣。柴山所收。極甚零星。於此於彼。本不足爲得失有無。而以事體言之。則祭享衙門。案付柴場。關後甚重。有不可容易遷動故。前者之暫給還屬。職由於此。今不可以本牧薪草之地。而更爲劃給。依前自本寺。句管需用之意。分付。何如。傳曰。所收零星。得失無關云爾。則付之該牧。事甚方便。依前牧使所奏。特爲還屬本牧。此後更勿請屬本寺。可也。
정조 9년
金夢華。以兵曹言啓曰。曹司五衛將李鎭復。身病猝重。時月之內。無望供職。呈狀乞遞。宿衛輪番之任。不宜久曠。今姑改差。何如。傳曰。允。
정조 9년
李祖承。以訓鍊都監言啓曰。本局哨官李尙烈。身病甚重。勢難察任。改差。何如。傳曰。允。
정조 9년
趙鼎鎭。以二所試官言啓曰。昨日收券數。以四千六百二十一張入啓。而卽聞收券官金載翼所告。則昨夜計數之際。未免錯誤。遺漏之數。爲三百四十六張云。今以遺漏之數。竝計入啓之數。則合爲四千九百六十七張。故收券單子。改修正以入。而臣等觸事昏憒。又有此不察之失。臣等惶恐待罪。而收券官之誤計試券。事甚可駭。令該府拿問處之。何如。傳曰。此自有試所以後所未聞之事。入門數之與收券數相左。猶可說也。至於此事。大關後弊。收券官事。萬萬駭然。爲先汰去。令該府拿問。各別重勘。卿等之事事顚錯。亦云可訝。其在嚴科場之道。不可罷職而止。卿等。竝施不敍之典。
정조 9년
江華留守嚴璹疏曰。伏以。園役甫訖。鑾衛穩旋。睿孝克伸。群情胥幸。念臣。才乏尺寸之長。效蔑涓埃之微。而惟殿下眷顧之身。無墻壁之可依。朝絶蟠木之先容。而惟殿下簡擢之。忽以冗散之蹤。驟躋上卿之列。天地大德。糜粉難酬。顧此保障重任。寧有堪勝之望。而奉恩命於庭班。承促敎於卽日。辭避無路。倉卒受符。晏然冒膺。至今蹲據。居常愧懼。無所容措。天府金湯之險。自在矣。前人陰雨之備。纎悉矣。只可接例而遵行。宜若無藉於才能。而徐以察之。無物不弊。昔之二千九百之民戶。增至一萬。姦宄所聚。土俗巧僞。昔之十六萬斛之軍餉。縮爲三萬。緩急所須。國計哀痛。昔之宮材伐取之十二山。樵蘇無所。而擧懷炊爨之憂。昔之環海待變之七十船。朽敗過半。而將廢渡涉之利。及時矯捄之策。必得通才偉器。識時務之賢而任之。然後方可盡保釐之責。豈可使如臣癃衰疲劣之人。一任其牽補架漏。苟度歲月而已乎。周任之言曰。陳力就列。不能者止。惟當早自斂避。冀免癏曠之誅。且臣竊有私義之萬萬不安者。臣之從侄思晩。蒙被特恩。新接海節。念臣叔姪。俱無一勞勩之可言。而偏沐隆渥。乃至於此。闔門同聲。感祝冞切。同堂至親。竝據分司外藩。雖在當世貴盛之家。亦所罕有。況如臣之門寒族單。跡孤望輕者。其何敢徒恃寵靈。諉之公格之無所碍。而不思所以自處乎。榮光旣溢於瞻聆。憂畏益深於滿盈。玆不得不披瀝肝膈之懇。冒瀆崇嚴之聽。伏乞聖慈。俯賜諒察。亟遞臣居留之任。以幸國事。以安賤分。不勝大願。答曰。省疏具悉。嫌避旣非法典所載。卿其勿辭行公。
정조 9년
兵曹啓目粘。水原府軍器城牒修繕。數雖不貲。而四人請賞。終涉過濫。首褒人。論賞置之。土校。令本府。從優施賞。何如。判付啓。城堞廨舍及旌旗器械。無不一新。此近來所罕聞。該府使事。極爲可嘉。董事諸裨。豈無酬勞之擧。首勞人加資。其次陛敍。其次邊將除授事。令政院捧承傳爲良如敎。
정조 9년
兵曹啓目粘。鳳山池守才等。拯活人命。亦過定式。似當竝施加資之典是白乎矣。係干恩賞。上裁是白乎旀。金一貫等。從優題給之意。分付。何如。判付啓。十五名拯活。猶施加資之賞是去等。今此鳳山閑良池守才之五十餘人拯活。同郡閑良金德振。海州騎兵崔太奎等。三十餘人拯活。俱極可尙。其在勸後之道。不可無別般賞典。竝依例加資。其中池守才。半百活人。前所未聞。分付該道臣。令地方官。各別陛差收用。報來後。仍令狀聞。他餘條件。依回啓施行爲良如敎。
정조 9년
乙巳八月二十三日辰時。上御誠正閣。晝講入侍時。知事趙㻐。特進官鄭昌聖。參贊官金夢華。侍讀官李錫夏。檢討官兪漢敬。假注書李德鉉。記注官承膺祚。記事官尹行任。以次進伏訖。上讀孟子大人者。不失其赤子之心章。命錫夏等。以次進講。講訖。錫夏曰。赤子之心。純一無僞故。孟子特稱惟大人不失之義。以爲後世不誠者之戒焉其義可謂該矣。夫誠者。天之道也。誠僞之間。不過毫釐之差。而末梢事爲之得失。相去遠矣。殿下於今筵。特發此章之旨。仰認大聖人微意所在。臣不勝欽仰。而伏願益加體念焉。上曰。言甚好矣。下番亦陳文義。可也。漢敬曰。名實相副。最爲難事。是故。君子恥聲聞之過情。伏願深留聖意於名實相須之戒焉。上曰。顔子之所樂。先儒無所開示。樂字。何意也。㻐曰。樂字先儒所引而不發。不敢輕易言之矣。昌聖曰。性與天道。孔夫子之語不到也。臣則此孔子所以爲大聖也。上曰。性字從心從生。似有可知之端矣。伯程子生之謂性大文。非伯程子則不可爲之矣。其餘先儒之論。各以自得者言之。不可歸定矣。博學而詳說之。將以反說約也。說於誰也。而若非博學。則不可爲反約之工乎。漢敬曰。多聞博識而後。闕疑闕殆。而或見於言語酬酢之間。或折衷諸儒之論而爲之著說。使人人易知者。此所以爲反約之工。而若不博學。則特一空空然固陋之人。反約與否。非所可論矣。上命交河郡守柳曾養入侍。賤臣承命出。與曾養偕入進伏。上曰。弘陵役處。可費幾日。曾養曰。姑未的知矣。上曰。自明日。限畢役看役。可也。命書傳敎曰。昨聞備堂傳諭後所奏。再明次對。雖値齊日。伊後日次。卿當進參云。自此廟務。不至委棄。曷勝欣企。卿其加意愼攝。待一兩日後。次對有命。須卽造朝事。遣史官。傳諭于左議政。命退。諸臣以次退出。
정조 9년
行都承旨鄭宇淳病。左承旨趙鼎鎭坐直。右承旨李祖承坐直。左副承旨徐龍輔坐。右副承旨柳焵坐。同副承旨金夢華坐。注書金孝建病一員未差。假注書洪義浩仕李德鉉仕直。事變假注書鄭冣行仕。
정조 9년
傳于趙鼎鎭曰。禮曹判書京畿監司入侍。
정조 9년
以禁衛營下番鄕軍賞試才役行單子。傳于李祖承曰。大將旣在役所。以回糧木分給。
정조 9년
趙鼎鎭。以禮曹言啓曰。每年各陵展謁。春則二三月。秋則八九月取稟事。曾有定式矣。今秋展謁。定於何陵。而以何間擇日乎。敢稟。傳曰。當詣明陵展謁。仍行祭禮。躬審役處。日子以今晦來初推擇。局內諸陵展拜。當臨時從便爲之。外邑主站官進排竝除之。明陵行祭時。各陵祭享。依例遣大臣攝行。可也。
정조 9년
李祖承。以司僕寺一提調意啓曰。今此明陵拜時。追慕峴碌磻峴道路險峻處。臨時啓稟。以人夫奉駕之意。敢啓。傳曰。知道。
정조 9년
李祖承。以司僕寺一提調意啓曰。今此明陵展拜時。各差備入把馬磨鍊。別單書入。而其中驛馬。令兵曹依例知委各驛。使之直爲入把。何如。傳曰。允。本寺馬。則依抹下數擧行。兵曹馬則令兵判不緊馬匹。十分減省。至於問安馬。各殿問安。竝除之。只承旨春坊問安。各一次。大殿中史問安一次磨鍊事。分付兵曹。可也。
정조 9년
李祖承。以兵曹言啓曰。今此明陵展謁時。隨駕營門。依定式。今春陵幸時隨駕營門。自當擧行。而禁軍及馬步軍幾番幾哨磨鍊乎。敢稟。傳曰。依春幸例。磨鍊。可也。
정조 9년
乙巳八月二十四日午時。上御誠正閣。禮曹判書京畿監司入侍時。禮曹判書金履素。京畿監司徐有防。左承旨趙鼎鎭。假注書洪義浩。記事官金鳳顯尹行任。以次進伏訖。上曰。擇日官。果令入來乎。鼎鎭曰。已待令矣。上命招入。擇日官池日賓。金熙京等進伏。上曰。陵幸日子。禮判果已草擇乎。履素曰。今月內則無吉日。九月初四日爲吉云矣。上曰。旬後則日寒可慮。初四果好。而初一二日間。亦無可合之日耶。擇日官進前詳奏。可也。日賓等奏曰。初二亦爲吉日。而猶不如初四矣。上曰。勿論初二與初四。必以淸明之日。預度以定。可也。日賓等曰。此則天意。雖不敢測度。而初四日似尤好矣。上仍命書禮曹草記批答。又命書傳敎曰。今番陵幸時畿邑用民力處。皆以儲置米。依近例會減。植炬只出宮時爲之。其他進排等事。畿伯旣承筵敎。比前例省減。俾除民弊事。分付。驛馬亦於近道中徵來。關東海西竝勿論事。分付兵曹及司僕。上曰。近來日氣甚暄。霜降未免太遲耶。有防曰。霜降尙遠故。晩穀亦有成實之望云矣。上曰。畿伯則留待。可也。仍命退。諸臣以次退出。
정조 9년
行都承旨鄭宇淳病。左承旨李亨元坐直。右承旨趙鼎鎭坐。左副承旨李祖承坐。右副承旨柳焵坐。同副承旨金夢華坐直。注書金孝建病一員未差。假注書洪義浩仕李德鉉仕直。事變假注書鄭冣行仕。
정조 9년
傳于李祖承曰。左副承旨許遞。前望單子入之。待下批牌招察任。
정조 9년
李亨元啓曰。假注書李德鉉。身病卒重。勢難察任。今姑改差。何如。傳曰。允。
정조 9년
假注書李德鉉改差代以朴蓍壽爲假注書。
정조 9년
以承旨座次單子。傳于李亨元曰。宣傳官遷轉之代。令該曹口傳擇差。
정조 9년
兵曹口傳政事。以趙心泰爲宣傳官。
정조 9년
以京畿監司狀啓。隨駕百官應行物種數爻開錄事。傳于金夢華曰。依狀請施行事。回諭。
정조 9년
以司憲府坐不坐單子。傳于金夢華曰。在外及未肅拜呈告人員許遞。政官待明朝牌招。開政差出。
정조 9년
李亨元。以兵曹言啓曰。今此明陵幸行時。問安及各差備所把驛馬。不可不應把處外。一竝減省。本曹驛馬及京畿洪忠道驛馬補把之數。別單書入。而司僕寺添補京畿驛馬。則一從本寺啓下敎。直爲入把之意。分付。何如。傳曰。允。
정조 9년
金夢華。以刑曹言啓曰。因義禁府啓辭。冒濫擊錚罪人黃泰熙。照法勘處事。命下矣。取考新頒事目。則衛外擊錚。凡係猥濫。事理重者。施遠配之律。罪人黃泰熙。依事目遠地。定配於咸鏡道明川府。卽爲押送之意。敢啓。傳曰。復官太寬。遠配太酷。律文之惟低惟仰。專係於自上處分。可乎。此草記置之。
정조 9년
金夢華。以刑曹言啓曰。今番監試初試時一所捉送挾冊人安定周洪秉休韓公喆。闌入人金好愼金德河鄭德煥金重赫崔奎衡李仁圭朴奎秀朴絲漢鄭尙翕朴大昌。二所捉送挾冊人任允白李運永李策朴龜鉉曺海振金思翊康乃濟李學源盧濟雲李養國李度洪朴仁沃洪敍禹。闌入人金重奎柳善培金顯老等二十九人。而取考前例。則戊戌庚子科場時。挾冊被捉人等。停二擧。闌入人等。限己身降定水軍。今亦依此擧行。而其中曺海振柳善培康乃濟李學源盧濟雲李養國金顯老金思翊等八人。中路逃躱。一人自已自現。其餘七人。今方跟捕而此等之類。不可以儒罰施行。分輕重照律勘處之意。敢啓。傳曰。知道。中路逃躱人。刻期囚禁。仍卽嚴問捧招以聞。可也。
정조 9년
金夢華。以二所試官言啓曰。卽者封彌官姜彙鈺所告。以爲終場試券號字軸。割封之後。又有號字軸。不得更爲割封云。疊書二軸。雖非擧子之失。旣無善處之道。則臣等竝不得考較。而收券官及謄錄官之不能審察。致有此疊書之患。事未前聞。誠極駭然。竝令該府。拿問處之。何如。傳曰。初場收券張數之多於入門數。已極駭然。終場收券單子數爻之。與原收券相左。又何等不察。而至於此草記中。陳聞事。比諸上款。做錯尤有重焉。無論奸僞有無。同字二軸。極爲訝惑。當該收券官謄錄官等。令政院捧現告。爲先汰去。令該府拿問。捧口招以聞。卿等擧措。事事駭怪。不可不敍而止。卿等事過後禁推。以此知悉。可也。
정조 9년
李亨元。以義禁府言啓曰。因咸鏡監司李𡊠。洪原縣定配罪人李得濟到配啓本。傳敎內。罪累自罪累。情理自情理。法典所在之事。何必靳持。依例收贖放送事。命下矣。李得濟定配。依例收贖。而卽爲放送事。分付該道道臣之意。敢啓。傳曰。知道。
정조 9년
禮曹啓目粘。顯陵塗灰修改。在於上年寒食是白如乎。當初不善監役。致有此限內執頉之擧。依定式拿問處之。頭目匠手。令攸司從重科治。何如。判付啓。竝只依回啓施行爲旀。各陵塗灰剝落處。不言方位者。道臣狀辭。難免違式。該監司推考爲良如敎。
정조 9년
義禁府啓目。禮山前縣監趙時種更招云云。傳旨問目內辭意。反復嚴問。則猶似漫患泛稱遲晩。極爲痛駭。刑推得情。何如。判付啓。一供再供。極意漫漶。其矣所爲萬萬痛駭。更良捧供以聞爲旀。該宮房因渠已。故反失宮貨於民人者。事極無義。日前刑曹草記。雖曰勿徵於民間爲批。而其矣處推給。容或無怪。以此意分付刑曹。同未推給錢貨。刻期推給後。使之草記爲良如敎。
정조 9년
乙巳八月二十五日辰時。上御重熙堂。左副承旨入侍時。左副承旨徐龍輔。假注書李德鉉。記事官金鳳顯尹行任。以次進伏訖。上命讀公事訖。命退承史以次退。
정조 9년
行都承旨金尙集坐。左承旨李亨元坐。右承旨趙鼎鎭式暇左副承旨李祖承坐。右副承旨柳焵坐直。同副承旨金夢華坐直。注書金孝建病一員未差。假注書洪義浩仕朴蓍壽仕直。事變假注書鄭冣行仕。
정조 9년
傳于金夢華曰。同副承旨與一所試官入侍。
정조 9년
有政。吏批。判書徐浩修在外。參判李敬養進。參議黃昇源進。左副承旨李祖承進。以尹承烈爲大司憲。洪周萬爲執義。金光岳權世規爲掌令。朴宗正爲持平。徐美修爲修撰。徐命全爲司饔僉正。徐浩修爲觀象監提調。朴柱延爲禮曹佐郞。金東熙爲典籍。李泰永爲兼文學。權中憲爲大同察訪。趙煥爲敦寧都正。洪樂恒爲副修撰。柳光億承文正字單付。田斗興軍器副奉事單付。
정조 9년
兵批。判書趙時俊進。參判李度默入直進。參議柳誼病。參知李夔病。同副承旨金夢華進。以李德溥爲曹司衛將。金養和爲都摠都事。鄭萬始爲文兼。李應燁爲露梁別將。安廷輝同知單付。成益龍李宅永韓炯僉知單付。林鵬翰廣州中軍單付。李敬一副護軍單付。金啓洛徐美修副司直單付。李存遠延東憲副司果單付。
정조 9년
傳于柳焵曰。二十九日次對。進定於明日。大臣尙未蘇完。午後來會事。遣史官傳諭。
정조 9년
傳于柳焵曰。坐直承旨與補土堂上差使員入侍。
정조 9년
柳焵啓曰。明日次對。兩司當爲進參。除在外疏批未下外。未肅拜呈告人員。竝待開門牌招。何如。傳曰。允。
정조 9년
傳于李祖承曰。有司堂上入侍。
정조 9년
吏曹口傳政事。交河郡守柳曾養。高陽郡守成雲柱相換。
정조 9년
兵曹口傳政事。以李聖圭爲副司直。
정조 9년
以二所試官沈豐之尹尙東成種仁等囚單子。傳于柳焵曰。放。
정조 9년
以全羅監司狀啓。今九月令石榴節候尙早。限內不得封進。惶恐待罪事。傳于柳焵曰。勿待罪事。回諭。
정조 9년
以兵曹武科初試入門官單子。傳于李亨元曰。以今番監試觀之。科場之不嚴。可以反隅。況武科則昨秋廣取。出於同慶之意。而武士等認爲飭禁稍弛。若有作奸犯科之弊。當隨現重繩。至於增或。又與庭試。有異京華武士之作俑。如癸卯增廣。則試官差備官。亦難免嚴勘。以此意。自本曹。預爲知委武士處。開場日。場外書揭。以爲期於無犯之地。
정조 9년
金夢華。以禮曹言啓曰。各陵秋展謁取稟草記批旨內。當詣明陵展謁。仍行祭禮。躬審役處。日子。以今晦來初。推擇事。命下矣。卽令日官推擇。則今八月二十九日拘忌。來九月初二日初四俱吉云。以何日定行乎。敢稟。傳曰。以初四日爲之。
정조 9년
李祖承。以吏曹言啓曰。今此宗廟朔祭獻官。前大司憲李聖圭塡差。而時無職名。令該曹口傳付軍職。何如。傳曰。允。
정조 9년
李亨元。以訓鍊都監言啓曰。本局局別將李顯宅。方在入直。身病甚重。勢難察任改差。何如。傳曰。允。
정조 9년
李亨元。以禁衛營言啓曰。來九月當。十番右部後司屬全羅道五哨軍兵。逢點實數。六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 9년
李亨元。以御營廳言啓曰。本廳來十一月十二月兩朔應立。後部左司。屬京畿左道三哨。右道二哨合五哨軍兵。來十月二十五日。京中逢點。十一月初一日。與前司軍兵。當爲替代立番。趨期調送事。本道監司處依前知會之意。敢啓。傳曰。知道。
정조 9년
李亨元。以禁衛營言啓曰。來十一月當。十一番後部前司屬慶尙右道五哨軍兵。來十月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 9년
李亨元。以御營廳言啓曰。本廳來九月十月兩朔應立。後部前司屬原春道二哨。京幾左道三哨。合五哨軍兵。六百七十名。已爲逢点整齊矣。九月初一日。與右部後司軍兵替代立番後。舊軍放送之意。敢啓。傳曰。知道。
정조 9년
李祖承。以義禁府言啓。二所收券官金載翼。謄錄官高宅謙等。令該府拿問。捧口招以聞事。傳旨。啓下矣。高宅謙今方待命。卽爲拿囚。金載翼。以終場收券單子數爻之與原收券相左罪。昨已拿囚。添問目取招。何如。傳曰。允。
정조 9년
李祖承。以義禁府言啓曰。因京畿監司徐有防啓本。禮曹覆啓內。己亥年分。石物塗灰定式。限以二十朔。則今番齊陵塗灰修改。在於上年端午。顯陵塗灰修改。在於上年寒食。計其年月。俱是限內。當初不善董役。致有此限內執頉之境。當該監役官拿問處之事。以依回啓施行啓下。而齊陵塗灰修改時。當該監役官。繕工監前副奉事鄭東輔。顯陵塗灰修改時。顯陵前令楊致鶴。前參奉尹守翼等。俱以兼監役擧行云矣。尹守翼今方待命。卽爲拿囚。而楊致鶴。以銀溪察訪。時在任所。鄭東輔下去京畿長湍地云。依例發遣府羅將。竝拿來。何如。傳曰。允。
정조 9년
事變假注書鄭冣行書啓。臣敬奉聖敎。馳往傳諭于南部會賢坊部越邊契。左議政洪樂性所住處。則以爲匪意史官儼臨。傳宣聖諭。特下食後行次對之命。而仍有自量附奏之敎。軫恤之至意。委曲無餘。眷顧之隆恩。曠絶無比。從古人臣之所罕獲於君父者。臣獨偏蒙於聖明。雙擎恩旨。百回莊誦。不覺感涕被面。頌祝攢手。雖使臣糜身粉骨。莫報涓埃。隕首結草。難效塵刹矣。賤疾縱有難强之端。豈敢更事言病。以犯辜恩慢命之罪哉。謹當明日扶舁趨承。以伸區區犬馬之忱云矣。敢啓。答曰。知道。
정조 9년
乙巳八月二十六日辰時。上御誠正閣。同副承旨與一所試官入侍時。同副承旨金夢華。假注書朴蓍壽。記注官承膺祚金健修。一所試官金尙集趙弘鎭韓光植。以次進伏訖。上命書傳敎曰。左承旨監印郞廳入侍。左承旨李亨元。監印郞廳李家煥。承命進伏。上曰。卿等進前。尙集等。以次進前。上曰。以榜目見之。則一所可謂善爲矣。尙集曰。向日筵席。親承下敎後。爲臣子者。孰不欲竭力盡誠。而臣等猶未善。爲終有不察之慮矣。上命書傳敎曰。都承旨連日懸病。可知實病之難强。許遞。前望單子入之。待下批。牌招察任。上謂尙集曰。近來早取之習。何以則從此釐正乎。尙集曰。今番則因此飭敎。大有實效。此後二三次。連爲如今番擧行。則似爲永久遵守矣。上曰。二所事。卿果得聞否。尙集曰。略聞之矣。上曰。收券之多於入門。前所未有之事。其餘執頉者。非一二而止耳。弘鎭曰。近來科作。全不成樣。而今番則尤有未能擇者。收券雖曰近五千。而皆是一樣句法。雖有實才云者。亦不能讀書元文之不足。現著於句作之間。實未能取捨其好否。而且渠輩。全以早呈爲務。此且不能盡其旨意。若使少緩此弊。則更出講法。以爲着實做讀。則似勝於前矣。上曰。雖出講法。而匪久必又罷之。出之何益。大抵渠輩。不足責也。自其父兄。亦不能讀書者。何能敎其子弟乎。朝廷之無文。亦以此故也。命試官及同副先退。敎監印郞廳進前。家煥進伏。上曰。印出聞已畢役。粧黃自何日爲之乎。家煥曰。自明日始役矣。命監印郎廳先退。上謂亨元曰。進去明陵奉審。鸎峰亦爲奉審以來。仍命退。諸臣以次退出。
정조 9년
乙巳八月二十六日酉時。上御誠正閣。右副承旨與補土堂上差使員入侍時。右副承旨柳焵。假注書朴蓍壽。記注官承膺祚金健修。補土堂上禁衛大將徐有大。差使員交河郡守柳曾養。以此進伏訖。上曰。卿果勞役矣。築堤後所見。何如。有大曰。誠好矣。上謂曾養曰。汝所見。亦如何。對曰。小臣自待罪本園。有意而未遂矣。今番訖役後見之。則非但潦水時。無汍濫之患。白虎外邊。自此無虛疎之慮。是甚多幸矣。上曰。役處浩大而告訖於二日之半。誠神速矣。有大曰。負土時。每一負。給一分。則擧皆爭先負來故。工役因此速畢矣。上曰。赴役軍丁。爲幾許耶。有大曰。以價計之。則幾爲千金。以負土數計之。則似近萬餘名矣。上謂曾養曰。來脈補土之議。始出於汝云。然否。對曰。小臣別無主議之事。而當初以事力不逮之故。其中緊急處。略略補築矣。上曰。物力何以辦得而爲之耶。對曰。丙申六月新定火巢時。火巢內。民田盡爲給價故。秋成後。自本園收稅。則錢爲二百兩。租爲九十石故。報禮曹請得。以此或用於補土植本。或用於營造齋舍行閣矣。上曰。安樂峴鋪石之議。亦出於汝云。然否。對曰。小臣別無主議之事矣。上曰。是果汝之始議云矣。對曰。來脈極甚穿鑿。若鋪磗石則甚好爲言而已。上曰。築堤處植木云。植何木耶。對曰。植老嘉子矣。上曰。此時植此木而能生乎。對曰。此木則雖五六月植之。無枯死之慮矣。上曰。植幾許株耶。對曰。所植似爲六百餘株矣。仍命書傳敎曰。園所白虎築堤役事。長過百步。高爲丈餘。而告完。在二日半。植木亦近千株。董事之臣。如是效勞。誠極嘉歎。日前纔已頒賞。今雖不得疊施。其中差使員柳曾養。自在園官。殫誠職事。主峯及來龍補土。捐捧新築。今又有此勞役。安樂峴鋪石外白虎築堤。其議亦皆始出於此人。由前由後。豈無別般嘉奬之擧。準職除授。待窠卽爲調用。又命書傳敎曰。弘陵補土處工役。亦甚不些。待堂上上來。當擇日始役。而差使員。雖命差定。如非本地方。自多掣肘。交河高陽地方官。今日政相換事。分付。仍令除朝辭赴任。上曰。聞高陽將有廢棄之慮云。故特命相換。準職陞遷。姑未知何時。而其前則以爲蘇弊之地。可也。仍命退。諸臣以次退出。
정조 9년
乙巳八月二十六日初更。上御重熙堂。右承旨入侍時。右承旨李祖承。假注書朴蓍壽。記注官金健修。記事官尹行任。以次進伏訖。上曰。有司堂上在闕者。命入侍。賤臣承命出。與有司堂上徐有隣偕入進伏。上命輿地勝覽持入。賤臣承命持入。上覽訖。仍命退。諸臣以次退出。
정조 9년
行都承旨金尙集病。行左承旨李漢豐坐。右承旨李亨元坐直。左副承旨趙興鎭坐直。右副承旨徐龍輔坐。同副承旨洪仁浩坐。注書金孝建病一員未差。假注書洪義浩仕朴蓍壽仕直。事變假注書鄭冣行仕。
정조 9년
李亨元啓曰。御營廳將軍來言。今日本廳軍兵。日次私習云矣。敢啓。傳曰。知道。
정조 9년
傳于李亨元曰。大臣備局堂上入侍。
정조 9년
以來初一日。輪對。取稟。傳于趙興鎭曰。爲之。
정조 9년
傳于李亨元曰。明日御營大將園所進去時。仍牌往來。限畢役間。依此爲之事。從事官發牌聽傳敎。
정조 9년
承旨前望單子入之。李漢豐趙興鎭徐龍輔洪仁浩落點。
정조 9년
傳于徐龍輔曰。右副承旨入侍。
정조 9년
李亨元啓曰。左承旨李漢豐。左副承旨趙興鎭。同副承旨洪仁浩未肅拜。臣吏兵批兼進之意。敢啓。傳曰。知道。
정조 9년
李亨元。以吏曹言啓曰。成均館典籍李廷璞除拜後。過限未肅拜。依例改差。何如。傳曰。允。
정조 9년
有政。吏批。判書徐浩修在外。參判李敬養進。參議黃昇源進。承旨李亨元進。以鄭萬始爲執義。洪宗藎爲司諫。許晊爲掌令。韓商新爲持平。李敏采爲持平。金東淵爲獻納。韓光植爲正言。金樂誠安鳳來爲典籍。贈左贊成具聖弼贈右議政。贈左參贊具守禎贈左贊成。以上判府事具善復。兩代追贈。
정조 9년
兵批。判書趙時俊病。參判李度默進。參議柳誼病。參知李夔病。承旨李亨元進。以朴聖泰朴長卨李顯靖爲副護軍。鄭宇淳李泰永李羽晉副司直。鄭道弘同知單付。
정조 9년
李亨元啓曰。因兵曹啓目。守禦使摠戎使所佩兵符及所管京幾各邑發兵符左隻。令政院。依例造給事。允下矣。兵符旣已新造。守禦使鄭尙淳。摠戎使金思穆。旣爲牌招。守禦使所佩右一隻。本營上所管該邑守令左十六隻。摠戎使所佩右一隻。本營上所管該邑守令左十四隻。使之親授。京畿監營上所管各邑守令左三十隻。各邑守令所佩右三十隻。定禁軍下送左隻。依例營上右隻分給各該邑後。舊兵符收聚上送。以爲燒火事。京畿監司處下諭。何如。傳曰。允。
정조 9년
李亨元啓曰。守禦使鄭尙淳牌不進推考傳旨。今方捧入矣。兵符傳授。事體至重。而來詣闕外。謂有身病。不爲膺命。事甚未安。更爲牌招。以爲傳授之地。何如。傳曰。雖文宰。卽是將任。而牌招不進。大關分義。雖未知實病之如何。事體所在。極爲駭然。爲先從重推考。更卽牌招。傳授兵符。可也。
정조 9년
李亨元。以弘文館言啓曰。新除授副修撰洪樂恒。卽爲牌招察任。何如。傳曰。允。
정조 9년
趙興鎭。以弘文館言啓曰。新除授修撰徐美修。時在洪忠道溫陽地。經筵入番事緊。請斯速乘馹上來事下諭。依啓。
정조 9년
李亨元。以吏批言啓曰。軍資監主簿劉國良呈狀內。身病沈重。勢難察任云。今姑改差。何如。傳曰。允。
정조 9년
李亨元。以戶曹言啓曰。因大典通編。監印廳草記。大典通編刻役時。西關上來刻手。下去路資米錢。令戶兵曹。量給事。允下矣。西關刻手九名。各六日回糧。每名每日米三升式。合米一石一斗三升。考例題給之意。敢啓。答曰。知道。
정조 9년
趙興鎭。以戶曹言啓曰。各處公廨之自臣曹擔當修改處。則典守之節。檢飭之道。與各其司自當者有異。故修改未久。旋卽頹圮。更請修改之弊。種種有之。此蓋所入物力。出於他司故耳。雖以闢入齋事言之。昨年八月一新改建。房堗亦新排。而未及周年。又請修改。常時若自本館。申飭館隷。使之着實看護。則新建屬耳。豈有頹陷修改之弊乎。俄於筵中。適因言端。有所陳達。而後弊所關。不可無警。成均館當該掌務官。拿問處之。何如。傳曰。允。
정조 9년
趙興鎭。以戶曹言啓曰。拱北門西邊外宮墻頹圮處。改築之役。今已完畢之意。敢啓。答曰。知道。
정조 9년
趙興鎭。以禮曹言啓曰。卽接四館所牒報。則癸卯十月十六日。日次殿講。幼學白明煥馬思勳。給一分。甲辰七月十八日。秋到記入格。幼學白獜時。給二分。同年十二月十五日。日次殿講入格。幼學李尙寯。給二分。乙巳正月初九日。春到記入格。幼學李昌心李鼎秉。給一分事。命下矣。依例許赴事。報來矣。給二分幼學白獜時李尙寯。給一分幼學白明煥馬思勳李昌心李鼎秉。依例許赴於今式年文科初試。較藝等第之意。分付。何如。傳曰。允。
정조 9년
李亨元。以兵曹言啓曰。因監印廳草記。大典通編刻役時。西關上來刻手。下去路資米錢。令戶兵曹量給事。允下矣。西關刻手九名。回粮錢十一兩題給之意。敢啓。答曰。知道。
정조 9년
李亨元。以兵曹言啓曰。今此冬至兼謝恩使一行赴燕時。所把驛馬。必須前期分定。然後可無窘急之患。應驛馬四十四匹內。依前例洪忠道八匹。全羅道九匹。慶尙道二十匹。來九月二十日京中逢點。原春道四匹。咸鏡道三匹。同月二十五日直送安州逢點事。各道監司處行移。何如。傳曰。允。
정조 9년
李亨元。以兵曹言啓曰。拱北門西邊外宮墻頹圮處。今已改築。把守軍兵。本處還入直之意。分付。何如。傳曰。允。
정조 9년
李漢豐。以訓鍊都監言啓曰。新造旗毫祭。今月二十八日子時。放砲大吹打設行於三淸洞之意。敢啓。答曰。知道。
정조 9년
李亨元。以訓鍊都監言啓曰。拱北門西邊宮墻頹圮處。今已畢築。把守軍兵還入直所之意。敢啓。答曰。知道。
정조 9년
李亨元。以義禁府言啓曰。時囚罪人權。以罷黜照律。而罷黜則無功議減等之例故。權十三代祖近。靖難功臣云。而不得懸入之意。敢啓。答曰。知道。
정조 9년
禁府照目。洪州前牧使權矣。稅船致敗。雖在移職之後。旣是交符之前。則不善護送。難免其責。以此照律罪罷黜。私罪。奉敎判付內。依允。
정조 9년
禁府照目。二所入門官學錄朴暉矣。科場申飭何等嚴截。入啓文字。何等審愼。而士子之入門。初未詳察。收券之反多。前所未有。其昏謬溺職之罪。在所難免。以此照律。罪杖八十收贖。奪告身三等。私罪。奉敎判付內。依允。
정조 9년
禁府照目。西學訓導李聖輪矣。巫女接置之事。雖歸風聞之爽實。學儒妄率之擧。難免當時之不飭。身爲庠官。不可無罪。以此照律。罪笞四十收贖。附過還職。奉敎判府內。依允。
정조 9년
禁府啓目。二所收券官金載翼原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 9년
禁府啓目。二所謄錄官高宅謙原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 9년
禁府啓目。繕工監前副奉事喪人鄭東輔。顯陵前奉事尹守翼原情云云。傳旨問目內辭緣。泛稱遲晩。鄭東輔段。所當請刑是白乎矣。喪人勿爲請刑。旣有先朝受敎議處爲白乎旀。尹守翼段。刑推得情。何如。判付啓。除刑推議處爲良如敎。
정조 9년
禁府啓目。二所監試官高廷憲原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 9년
坡州儒生幼學趙心鎭等疏曰。伏以。臣等所居之鄕。卽諸先賢杖屨之所也。粵在我朝之中葉時。則有若先正臣文成公李珥。故參贊臣忠肅公白仁傑。故處士臣贈謚文貞公成守琛。先正臣文簡公成輝。前後相繼。講明道學於此。而廼若忠肅公仁傑。師受於先正臣趙光祖之門。而麗澤於李文成成文貞兩先賢之間。當時及門之列。文簡公。乃其嫡傳。則淵源之正。傳授之功。卓然爲一世之所尊。而學者稱之曰。休庵先生。又況三更獨啓。萬古精忠。至誠回天。隻手扶社。惟我宣祖大王。手書忠誠貫日月。節義凌氷霜。十字以褒之。先正之論。或曰。白老忠直。在古猶罕。或曰。孤忠正氣。可以貫虹霓而磨星斗。顧其道學節義。實爲後學之宗仰。而允合於朝家崇享之典。故在昔孝廟朝。因多士齊籲。遂建諸賢院宇於玆土。而李文成爼豆之所。則別立一祠。卽今紫雲書院。是也。成氏兩先賢及白忠肅公腏享之所。竝在一院。卽今坡山書院。是也。方其位次之序列也。先正臣文正公宋時烈。故相臣閔維重。相與講定。以爲成守琛白仁傑道學年德。不可軒輊故。難於主壁。各設東西賓主之位。東卽守琛。西卽仁傑。而文簡公位次。則就東壁下第二位。退一坐奉奠。蓋嫌於壓尊故也。一院之中。有賓主之禮焉。有父子之序焉。有師弟之分焉。則先賢之論。可謂建百世不易。而至于今享禮之罔愆矣。今春間。本州儒生。以成守琛之弟贈直提學臣守琮追配事。封章得請。而一二儒生。不合事面。托以尙齒之義。仁傑位次。任自降置。而乃於西壁第一位。特奉守琮位版。是則兄弟分賓主之位。而師與弟。反爲對坐於其下也。是果安於情禮。而不乖於祀典耶。此不過曰。鄕黨尙齒。而守琮之齒。長於仁傑二歲云爾。夫鄕黨齒坐。用之鄕黨而已。院宇妥靈之地。初未有序齒之文。則一從士論之公共。而定其位序。明矣。噫。仁傑。與守琮。均爲士林之尊奉。則道學之淺深。德業之高下。雖非後生之所敢議到處。而若論名位之顯於朝。忠節之炳於世。則自有後世公議之不可掩者矣。況復原享追配。先後自別。則不可以年齒易座。而今此先朝賜額之院。前賢已定之位。一朝擅易。顚倒其序者。是何義理歟。仍伏念三先賢之竝享一院。元是美意也。蓋仁傑之於守琮。有同門之誼。渾之於仁傑。有師生之義。故一堂揭虔。定其位次者。實合情文之固然。夫以文廟腏食之大賢。乃反隅坐於父師之前者。豈非希世之美典。而玆鄕之盛禮歟。今乃打破先正已定之禮。而不顧所重之攸在。以追配而反居原享之上。以師位而降對門弟之座。則禮旣乖當。事欠尊敬。不意肅肅爼豆之地。有此私意之參錯也。臣等竊不勝其慨然。雖欲復正其位次。而議論矛盾。只成聚訟。如非朝家之特賜處分。釐正享禮。則不惟多士之抑鬱。恐亦祀典之有欠。玆敢不避猥越。相率來籲於紸纊之下。伏乞聖明。特念院享之體重。亟命攸司。正其序次。俾復賓主之舊位。而無使先後之易次。則斯文有光。多士幸甚。千萬顒祝祈懇之至。答曰。省疏具悉。爾等退修學業。
정조 9년
驪州儒生幼學李聖翊等疏曰。伏以。我聖朝崇奬名敎。扶植士氣。凡有忠節之臣。抗義於當世。表準於士林者。則或於平日杖屨之鄕。或於生前宦遊之地。皆令爼豆之。尸祝之。必與於腏食之列焉。蓋其磊落如日星。炳烺於耳目者。雖不必以此而輕重。然不如是。無以風動一世。激勸後來。俾有所矜式。而定其趨向也。臣等竊伏念。贈吏曹判書夏興君文忠公臣曺漢英。以澹菴扶宋之疏。樹雪窖不屈之節。朝野傳誦。簡冊紀載。固不待臣等末學蕪辭。彷彿闡揚。而淸燕之中。必有所垂燭而曠感者矣。蓋漢英。自其少時。經術文章。負望士林。而尤以名節自勵。每讀書。至忠臣義士捐軀死難之事。未嘗不掩卷揮涕。及夫丙子難。在山峽間。聞上出城報。忠憤慷慨。幾欲無生。屛居斂跡。除初仕不就。後以親命而赴擧。當其占魁科唱名之日。感燕昭金臺故事。作詩以見志。其輕生殉國之志。固是素所蓄積。非如硜硜獨行之士。因一朝之感憤。偶有所樹立者也。肆我孝宗大王。以迎勅時。辭職疏。傳示大臣曰。士大夫氣節。固當如是扶植之不暇。予庸嘉之。逮我肅宗大王。適値亡吳之舊歲。益篤尊周之聖念。創設皇壇。追奬誠臣。特命贈職賜謚。褒其大節。粵我英宗大王丙子。賜祭斥和諸臣。筵敎有曰。金尙憲曺漢英。與三學士。生死雖殊。其所忘身秉義則實無異同。兩人之名。當列於三學士之次。噫。國家褒贈之典。亦云無憾。而春秋牲醴之享。尙無其所。夫三學士及文正公臣金尙憲爼豆之所。不止一二。而漢英以一體之人。至今獨闕於院享之儀。實是朝家之欠典。士林之缺望者也。仍伏念臣等所居之鄕。卽漢英生長之地也。而前朝忠臣李存吾之祠。適在於漢英舊宅一壑之內。此是肅宗朝賜額孤山書院者也。孤忠直節。前後媲美。而遺祠舊基。密邇同崗。事非偶然。若有所待。卽其前賢之祠。爰擧追配之典。實合於事宜矣。臣等又謹按前朝臣安城郡事尹忠輔。德行文章。爲當世所推服。暨麗運告訖。投紱歸隱。及我聖朝。授以官職。固守孤節。夭死不起。此與吉再。徐甄諸賢。同其志也。自號高麗處士曰。登高崗望松京。焚香拜跪。終身不廢。後人名其崗曰。王望峴。今其故宅。巋然獨存於孤山之北。行路指點。至今稱處士宅焉。故名臣申光漢李誠中李埴諸人文集中。詠歌其節義。記述其事實。高風特操。在人耳目。古所稱鄕先生歿而祭於社者。忠輔其人也。與李存吾曺漢英。或與同時。或在異代。而竝華一里。齊光百世。臣等竊以爲三賢志節。無愧於一祠之同享矣。伏乞聖明。特垂睿察。繼列聖崇奬之志。採一鄕尊慕之誠。特命兩賢。竝許從享於孤山書院。以勸百代之忠節。以樹萬世之風聲。臣等忝在章甫之列。習聞先輩之論。幸際我聖上崇儒重道。廣修闕典之日。玆敢不揆僭妄。略此敷奏。伏惟殿下財察焉。臣等無任屛營祈懇之至。答曰。省疏具悉。有難續續追配。爾等退修學業。
정조 9년
京居幼學閔致謙疏曰。伏以。闡明斯道。扶樹世敎。賁飾庠序。培養士氣。卽我朝四百年家法。而惟我聖明臨御以來。一念繼述。陶岑玉山。至入畫圖之登覽。石潭華陽。屢勤近臣之致祭。以至睠仙陵密邇之地。許先正妥靈之所。凡我八方衿紳。孰不舞皷於陶鑄振作之化哉。臣等遭逢斯世。與聞山林之公議。知其斯文之闕典。而不思所以導達宸聽。則是豈仰禮聖意之道乎。玆敢相率齋沐。仰瀆崇嚴。惟聖明垂察焉。先正臣文純公權尙夏。卽先正臣文正公宋時烈嫡傳之門弟也。以春風和氣之象。有洪流砥柱之力。沈潛于義理之源。森嚴于邪正之辨。純粹之行。孚於鄕黨。山斗之望。洽于朝野。雖其固守黃崗之陂。力辭弓旌之招。未能展布其志事之萬一。而若夫闢異衛道之學。明義扶倫之功。赫赫然照人耳目。展也文正後也。嗚呼。萬折必東之心。卽我聖祖所以眷遇於文正。密勿於文正者。而仙馭莫攀。大義未伸。則奉文正之遺訓。成文正之宿志。翼彼皇廟。以義而起。一間茅屋。寄遺民之香火。萬載葩串。葆皇朝之日月。文純之功。於是爲大。而聖上初服。首揭璇額者。亦豈非追聖祖之志感兩賢之誠也耶。惟彼湖南之井邑縣。卽文正受後命之地也。後來人士。院而享之。猗我肅宗大王。特以御筆賜額曰。考巖。嗚呼。己巳事。尙忍言哉。群凶醜正。禍色滔天。而千里嚴程。躡屩相隨。周旋於患難之中。終始於變故之際者。實惟文純。荒徼跋涉。隨西山度嶺之行。遺書發揮。宛九峯集傳之托。而畢竟一直字相傳。乃在旅舍蒼黃之夕。付之以斯文之重。任之以世道之責。則朱門之勉齋。復見於當日矣。士林傳誦。式至于今。而遺躅入瞻。起先哲景仰之思。往事如昨。增後人咨嗟之感。薦紳章甫之道南州而禮是院者。莫不指點徊徨。而慨然於文純之不同其享。蓋師弟衣鉢之傳。政在於此地故耳。夫以文正重道愼傳之意。已於平日手書齋號。以授文純。而特取朱夫子秋月寒水之句。則不待楚山臨沒之言。而吾道自有屬矣。然而受心訣於臯復之列。成宿志於山頹之後。一力擔負。孜孜不替。竟有以闡斯文而維世道。則淵源授受之際。地亦以人而重矣。大凡文正爼豆之所。雖在遐陬僻邑。而爲文純未嘗到之地。考德竝享。尙無不可。而況於玆土乎。又況文正之學。遇聖明而益彰。文正之道。賴聖明而益尊。則文純之配食文正。以時考之。不亦宜乎。粵在肅廟丁酉。招延尙夏於溫泉行殿。聖諭若曰。卿以先正嫡傳。爲士林矜式。須以先正事聖祖者。事寡躬。大聖人一言之重。可作百世之丹靑。而惟其嫡傳之託。適在玆土。使玆土而無院享則已。旣院之矣。於斯配食。允愜情理。而庶幾乎竢百世不惑。以殿下尊賢樂道之盛意。兪允之音。想不待臣言之畢矣。伏願聖明。體肅祖賜額之志。念文正傳心之事。亟命以先正臣文純公權尙夏配享于考巖書院。以光聖德。以幸斯文。不勝大願。臣等無任屛營祈懇之至。答曰。省疏具悉。爾等所請。尙云晩矣。書院無配享之規則已。不然。以文純。配文正於考巖。夫孰曰不可。況今正學蓁莾。士乏講明之功。予嘗以是慨歎。文純公權尙夏。特許配食考巖書院。當遣近侍致祭。爾等知悉。
정조 9년
乙巳八月二十七日辰時。上御重熙堂。左副承旨入侍時。左副承旨李祖承。假注書朴蓍壽。記事官承膺祚金健修。以次進伏訖。上命讀諸公事。仍命退。承史以次退出。
정조 9년
乙巳八月二十七日午時。上御重熙堂。右副承旨入侍時。右副承旨徐龍輔。假注書朴蓍壽。記注官金健修。記事官尹行任。以次進伏訖。上命左承旨入侍。賤臣承命出。與李漢豐偕入進伏。上命分讀諸公事。仍命退。諸臣以次退出。
정조 9년
行都承旨金尙集坐。行左承旨李漢豐坐直。右承旨未差。左副承旨趙興鎭坐。右副承旨徐龍輔內閣進。同副承旨洪仁浩坐直。注書金孝建仕一員未差。假注書朴蓍壽仕直。事變假注書鄭冣行仕。
정조 9년
傳于李漢豐曰。左副承旨入侍。
정조 9년
洪仁浩啓曰。合辭方張之時。兩司無詣臺之員。事甚未安。除在外疏批未下外。未肅呈告人員。竝卽牌招。何如。傳曰。允。
정조 9년
以禁衛營合操設行單子。傳于洪仁浩曰。瑞蔥臺相値。合操停止。
정조 9년
兵曹口傳政事。宣傳官李亨元仍任事。承傳。
정조 9년
傳于李漢豐曰。右副承旨入侍。
정조 9년
洪仁浩。以弘文館言啓曰。副應敎尹㬦。自鄕上來云。卽爲牌招察任。何如。傳曰。允。
정조 9년
洪仁浩。以宗親府有司堂上意啓曰。今此明陵幸行時。宗臣每品十二員。例爲隨駕。摠管及老病人員外。只是四員。以此數。依前隨駕之意。敢啓。傳曰。知道。
정조 9년
洪仁浩。以戶曹言啓曰。時御所各處墻壁垣宇。雨漏執頉處。修改吉日。令日官推擇。則今月二十九日辰時爲吉云。分付紫門監。以此日時始役。而亦令本曹郞廳監董擧行。何如。傳曰。允。
정조 9년
禁府啓目。二所禁亂官兪漢絅原情云云。傳旨內辭緣。泛稱遲晩。刑推得情。何如。判付內。移送之後。中路見失。非禁亂官之罪。分揀放送爲良如敎。
정조 9년
正言韓光植啓曰。請大靜縣爲奴罪人金壽賢。更令王府。設鞫嚴問。依律處斷。請興陽縣爲奴罪人河翼龍。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請恒善支屬。亟命散配。時謙兄弟。竝配絶島。以嚴隄防。請薪智島荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請還寢煥程發配之命。仍令王府。竝囚煥程煥九。嚴訊取服。各施當律。請特寢李魯春島配之命。仍令王府。還囚南間。設鞫嚴問。期於得情。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。快正王法。新除授司諫洪宗藎。時在洪忠道忠州地。獻納金東淵。時在木川地。司憲府掌令許晊。時在京畿振威地。持平李敏采。時在水原地。請竝斯速乘馹上來事下諭。答院曰。不允。第十四件事。十五件事。亟停勿煩。下諭事依啓。
정조 9년
大司憲尹承烈疏曰。伏以。殿宮園寢。禮展薦裸。聖孝克伸。淸蹕穩旋。臣適忝陪衛之列。私心慶抃。有倍於人。仍伏念臣。姿性倥侗。家世寒素。尺寸無長。墻壁靡依。重以半生鄕居。世務聾瞽。分甘退散。望斷榮顯。迺於遲暮之年偏被剪拂之私。邇列翺翔。叨承慰諭之屢勤。卿班超擢。尤非意想之攸及。區區寸心之所自期。只在於隨遇殫竭。陳力奔走。以爲萬一仰酬之道。而常恐朝露易晞。涓埃莫效。鄕思雖切。而未忍便歸。病情雖苦。而未敢言私。旅食京師。遲回淟涊。亦已久矣。不圖自天之渥。去益隆摯。伊來數朔之間。除拜聯翩。今又有都憲新命矣。不知無狀賤臣。何以得此。臣誠惝怳踧踖。靡所容措恩召之下。固當顚倒竭蹶之不暇。而第玆見叨之職。有非筋力自效之地。爲任甚重。固難其人。苟非言議風裁。可以聳動一世。表率百僚。則莫宜居之。從古名碩。尙且逡巡退讓。挽近以來。人才漸下。官方稍淆。銓家簡用之道。雖不逮往昔。而猶未有如臣衰朽骫骳之夤緣倖占者。臣之獲奉匪分之恩誥。前後幾度。而一味蹙伏。不得爲進身之計。蓋以自量甚熟故也。今何敢憑恃寵靈。抗顔冒沒。內以負自劃之初心。外以招不稱之厚譏也哉。且臣於前啓中。尹得孚事。有同人族黨私義難安之端。前後臺臣之如臣情地者。輒皆陳懇自引。俱蒙體諒。則今臣處義。宜無異同。以此以彼。承膺無路。敢控短章。仰暴微懇。伏乞聖明。亟命削臣之職。治臣之罪。以肅朝綱。以安私分。不勝萬幸。臣不敢以見職自居。而憂憤所激。不能終默。敢此附陳焉。臣竊伏惟念。天下萬事。莫不以一誠字爲本。試言乎今日朝廷。則果可謂誠耶否耶。驟觀於外。雖似百度修擧。而夷考其實。不過隨處彌縫。凡有事端。初不計關係輕重之如何。或蒼黃而劻勷。或恬嬉而伈泄。旣沒主張。且無始終。似此規模。固非治朝氣象。而苟究其弊。豈非有歉於一箇誠字而然乎。今夫君讎國賊。凡東土含生之倫。孰無臠肉寢皮之心。而其奈習俗已痼。猶未免姑息玩愒。致使元惡大憝。偃處私第而喙息自如。移置平陸而罪名反輕。臥死牑下而孥籍不加。徑斃獄中而刑訊不及。古今天下。寧有是哉。當誅而不誅。當討而不討。公車之章疏堆積。前席之陳奏紛紜。而率皆爭執不力。因循爲事。王章久稽。亂源未淸。舊賊新逆者。首尾相續。梟肚獍腸。後先同貫。此已痛哭流涕之不足。而天地間一種兇獰陰沴之氣。生出載籍以來所未有所未間之劇逆。眞是一國臣民萬世不忘之讎。而昨秋之褫魄未定。今春之凶變踵發。苟欲索言。有不忍提。而凡今立殿下之庭。食殿下之祿者。汔未有一人自效於臣死之義。則民彝可謂斁矣。人理可謂滅矣。然滿廷諸臣。亦豈盡不忠而然哉。臣恐一言蔽之曰。誠之未至也。且以向日事言之。伏莽之兇莫售。殲魁之典遄擧。此雖出於乾道孔昭。陰謀卽著。而黨與之未鋤。次律之輕施。亦豈非按獄諸臣疎忽不誠之責耶。懲討不嚴。隄防漸弛。千奇百怪。無所不有。盤覈未加。輿憤交切。而以我殿下燭理之明。猶且過於鎭安。厭於煩聒。傳敎一下。群情齊沸。抑塞隕越。囁嚅依違。泯泯焉。益自歸於不誠之科。而亂賊無可討之期。大義無可明之日。此豈所望於聖明者哉。倘於淸燕之暇。淵然而思。惕然而顧。則當不待賤臣陳腐之言。而有所警省者矣。伏願深留聖意。廓揮乾斷。凡三司所請。竝賜允從。俾禍亂杜絶。義理闡明。則宗社幸甚。臣民幸甚。而輿議獲伸。齊憤夬洩。大小群僚。亦當自免於不誠不忠之罪。豈不休哉。豈不休哉。答曰。省疏具悉。所陳已諭諸批。卿其勿辭行公。
정조 9년
乙巳八月二十八日辰時。上御重熙堂。左副承旨入侍時。左副承旨趙興鎭。假注書朴蓍壽。記注官承膺祚。記事官金鳳顯。以次進伏訖。上命書傳敎曰。行前首宣傳官改差。前宣傳官仍任。又命書榻敎曰。承旨前望單子入之。待下批牌招察任。仍命退。承史以次退出。
정조 9년
乙巳八月二十八日酉時。上御重熙堂。右副承旨入侍時。右副承旨徐龍輔。假注書朴蓍壽。記事官金鳳顯尹行任。以次進伏訖。龍輔曰。明日。本閣日次奉審。何以爲之乎。上曰。後日次爲之。龍輔曰。考功則依前爲之乎。上曰。依。仍命書傳敎曰。曾已此意申飭。而瑞蔥臺內試射時。頒賞兵曹及各營。不必待令。而近聞亦猶襲謬爲之云。更爲申飭訓局。戶曹司僕外。勿論郞吏與賞物。切勿如前待令。以爲除弊之地事。申明。分付。仍敎曰。此傳敎。分付于兵曹及禁御兩營。賤臣承命出傳。上命書榻敎曰。惠慶宮進服蔘橘茶。自今日。限二貼煎入。仍命退。諸臣以次退出。
정조 9년
行都承旨金尙集坐。行左承旨李漢豐坐。右承旨金宇鎭坐。左副承旨趙興鎭坐直。右副承旨徐龍輔坐。同副承旨洪仁浩坐直。注書金孝建仕一員未差。假注書朴蓍壽仕直。事變假注書鄭冣行仕。
정조 9년
洪仁浩啓曰。密符親納。例也。而前黃海水使徐浩修。謂有情勢。使其偏裨替納。事甚未安。推考警責。何如。傳曰。允。
정조 9년
傳于金尙集曰。都承旨馳詣宗廟景慕宮。奉審摘奸以來
정조 9년
承旨前望單子入之。金宇鎭落點。
정조 9년
傳于金宇鎭曰。右承旨左副承旨入侍。
정조 9년
以內禁衛閑良沈公入格單子。傳于洪仁浩曰。宣傳官。部將中。待窠調用。
정조 9년
有政。吏批。判書徐浩修未肅拜。參判李敬養進。參議黃昇源進。承旨洪仁浩進。以趙城鎭爲大司諫。朴聖泰爲執義。尹長烈爲副修撰。朴賢秀爲軍資主簿。金履運爲瓦署別提。咸春君單李昌運。故同知李敍中贈吏參例兼。廣州府尹李義寬考。
정조 9년
兵批。判書趙時俊進。參判李度默入直進。參議柳誼病。參知李夔病。承旨洪仁浩進。以金頤柱爲副摠管。李太亨爲文學。李彦泰爲訓鍊主簿。趙鼎鎭李祖承柳焵金夢華爲副司直。田文顯王漢禎朴思儉爲同知。李晳趙心泰吳毅常李潤彬爲僉知。
정조 9년
傳于洪仁浩曰。日傘事知一人。今日加資。因此思之。節目事知則啓下。日傘事知則不爲啓下。事甚不均。此後一體啓下事。分付。
정조 9년
傳于洪仁浩曰。取考瑞蔥臺試記。更思之。均是騎蒭三中。而駕前一人。駕後三人。依例加資。壯勇衛二人。以馬兵例。熟馬帖賜給。事甚斑駁。渠輦豈無向隅之歎乎。壯勇衛朴枝萬等二人。一體以加資改付標。該房知悉。
정조 9년
洪仁浩。以都摠府言啓曰。今日入直內三廳武兼禁軍及軍兵等。當爲中日習射。而旗軍洗馬相値。不得爲之之意。敢啓。答曰。知道。
정조 9년
洪仁洪。以承文院都提調意啓曰。今年使行謝表。兼付爲七度詔書順付事賜物事。御詩嘉奬後。賜冊事。尋常賀謝奏方物停止事。冬至使臣參宴事。謝恩使臣參宴事。義州漂民出送事。而其中賜物有兩事。一則以昨年節使趁期入送賞賜也。一則以五十年進賀貢表知道後賞賜也。此則合撰一表。恐爲便宜。溯考已例。則賜冊賜物。詔書順付。方物停止等謝恩俱係有方物。而今雖因皇旨。不送方物。似不可無緣由別咨。且五十年頒詔後。宜有進賀之擧。而昨年使行。旣已先行。今不必疊床。若其一本別咨。在所不已。以此兩事。令文任合撰一咨。同爲賫去。似甚完備。謝恩雖以無方物擧行。而謝恩體重。使名。亦改以謝恩兼冬至使。何如。傳曰。允。
정조 9년
洪仁浩。以禁衛營言啓曰。依啓下試記。技藝未入格本營帳幕軍七名等處。各布一疋賜給之意。敢啓。答曰。知道。
정조 9년
刑曹啓目。向前柳春穦罪狀。右律施行。何如。判付啓。依允爲旀。功減一等爲良如敎。
정조 9년
刑曹啓目。向前洪載淵。右律以施行。何如。判付啓。依允爲旀。洪載淵段。功議各減一等。李觀賢段。議減一等爲良如敎。
정조 9년
刑曹啓目。向前洪向德等。右律以施行。何如。判付啓。依允爲旀。李運彬丁志德洪絲浩等段。功減一等爲良如敎。
정조 9년
刑曹啓目。向前李延喆。右律以施行。何如。判付啓。依允爲旀。功咸一等爲良如敎。